## Odluka Ustavnog suda Republike Hrvatske broj:U-III-1996/2005 od 27. veljače 2008.

### NN 32/2008 (19.3.2008.), Odluka Ustavnog suda Republike Hrvatske broj:U-III-1996/2005 od 27. veljače 2008.

# USTAVNI SUD REPUBLIKE HRVATSKE

**1070**

Ustavni sud Republike Hrvatske, u sastavu Željko Potočnjak, predsjedavajući
sudac, te suci Marko Babić, Snježana Bagić, Mario Kos, Davor Krapac, Ivan
Matija, Jasna Omejec, Agata Račan, Aldo Radolović i Nevenka Šernhorst, u
postupku koji su ustavnom tužbom pokrenuli D. B., R. G., Z. H., M. I., Z. J., B.
P., D. S., R. V. i D. T., svi zastupani po D. M., odvjetniku iz Z., na sjednici
održanoj 27. veljače 2008. godine, donio je

## ODLUKU

I. Ustavna tužba se odbija.
II. Ova odluka objavit će se u »Narodnim novinama«.

```
Obrazloženje
```

1. Ustavna tužba je podnesena protiv presude Visokog trgovačkog suda Republike
Hrvatske broj: Pž-6023/02-3 od 25. siječnja 2005. godine, kojom je odbijena
žalba podnositelja (tužitelja), izjavljena protiv presude i rješenja Trgovačkog
suda u Zagrebu broj: XIX P-3265/02 od 3. srpnja 2002. godine.
Presudom prvostupanjskog suda odbijen je tužbeni zahtjev podnositelja kojim su
tražili utvrđenje ništavim odluke donesene na 10. sjednici Skupštine društva
tuženika Županijske ceste Zagrebačke županije, društva za održavanje i zaštitu
cesta, građevinarstvo i projektiranje, d.o.o., koja je održana 29. travnja 2002.
godine i to odluke pod Ad 7.) zapisnika kojom se opozivaju članovi Nadzornog
odbora – podnositelji ustavne tužbe. Rješenjem prvostupanjskog suda odbačena je
privremena mjera kojom se zabranjuje provođenje odluka donesenih na 10. sjednici
Skupštine društva tuženika.
2. Podnositelji smatraju da im je osporenom presudom povrijeđeno ustavno pravo
na jednakost pred zakonom zajamčeno odredbom članka 14. stavka 2. Ustava
Republike Hrvatske, te odredba članka 5. Ustava.
Prema stajalištu podnositelja ustavne tužbe osporenim presudama odbijen je
njihov tužbeni zahtjev za utvrđenjem ništavosti odluka o opozivu i izboru
članova Nadzornog odbora kao neosnovan jer nadležni sudovi smatraju da u
konkretnom slučaju nisu mjerodavne odredbe Zakona o trgovačkim društvima, već
odredbe Zakona o lokalnoj i područnoj (regionalnoj) samoupravi. Navedeno
stajalište sudova podnositelji nalaze suprotnim načelu vladavine prava i načelu
jednakosti svih pred zakonom, jer su prema njihovu stajalištu mjerodavne odredbe
Zakona o trgovačkim društvima koji u odredbi članka 259. stavka 1. propisuje da
je za opoziv člana nadzornog odbora potrebna većina od najmanje tri četvrtine od
danih glasova, a u konkretnom slučaju Skupština trgovačkog društva tuženika je
opozvala članove nadzornog odbora običnom natpolovičnom većinom glasova.
Slijedom navedenog predlažu usvajanje ustavne tužbe i ukidanje osporenih
presuda.

*Ustavna tužba nije osnovana.*

3. Članak 62. stavak 1. Ustavnog zakona o Ustavnom sudu Republike Hrvatske
(»Narodne novine«, broj 99/99., 29/02. i 49/02. – pročišćeni tekst, u daljnjem
tekstu: Ustavni zakon), propisuje:
*»Svatko može podnijeti Ustavnom sudu ustavnu tužbu ako smatra da mu je
pojedinačnim aktom tijela državne vlasti, (...) kojim je odlučeno o njegovim
pravima i obvezama (...), povrijeđeno ljudsko pravo ili temeljna sloboda
zajamčena Ustavom, (...)«.*
U postupku pokrenutom ustavnom tužbom Ustavni sud ispituje je li podnositeljima
povrijeđeno ljudsko pravo ili temeljna sloboda zajamčena Ustavom (ustavno pravo)
na koje upućuju u ustavnoj tužbi, pri čemu se u pravilu ne upušta u pitanje jesu
li upravna tijela i sud pravilno i potpuno utvrdili činjenično stanje i
ocijenili dokaze. Za Ustavni sud relevantne su samo one činjenice od čijeg
postojanja ovisi ocjena o povredi ustavnog prava koje podnositelji navode u
ustavnoj tužbi.
4. Prvostupanjski sud je u provedenom postupku utvrdio da je osnivač tuženika
jedinica područne samouprave – Zagrebačka županija i da je ona jedini član
društva, te da stoga nije ništava odluka koja je donesena na 10. sjednici
Skupštine društva tuženika Županijske ceste Zagrebačke županije, o opozivu
članova nadzornog odbora – podnositelja ustavne tužbe. Ta je odluka, na
prijedlog Župana, donesena većinom glasova nazočnih članova Županijske
skupštine, a koja prema članku 15. stavku 1. Izjave o osnivanju županijskih
cesta Zagrebačke županije, društva za održavanje i zaštitu cesta, građevinarstvo
i projektiranje, d.o.o. (»Glasnik Zagrebačke županije«, broj 13/97.) koju je
Trgovačkom sudu u Zagrebu u ime Zagrebačke županije dao Župan, obavlja funkciju
Skupštine društva.
Drugostupanjski sud odbio je žalbu podnositelja kao neosnovanu, ocijenivši da je
pravilno postupio prvostupanjski sud, kada nije usvojio tužbeni zahtjev
podnositelja utvrdivši da su odluke tuženika zakonite te da stoga nisu ništave.
5. Ocjenjujući razloge ustavne tužbe sa stajališta članka 14. stavka 2. Ustava
kao mjerodavne odredbe, Ustavni sud je utvrdio da osporenim presudama
podnositeljima nije povrijeđeno ustavno pravo jednakosti pred zakonom.
Pravna stajališta navedena u osporenim presudama nadležnih sudova zasnivaju se
na pravilnoj primjeni mjerodavnog materijalnog prava i na ustavnopravno
prihvatljivom tumačenju tog prava. Ustavni sud utvrđuje da su nadležni sudovi,
polazeći od činjeničnog stanja utvrđenog u provedenom dokaznom postupku,
obrazložili svoja stajališta iznesena u osporenim presudama, za koja je
nedvojbeno da nisu posljedica proizvoljnog tumačenja i samovoljne primjene
mjerodavnog materijalnog prava.
Odredbom članka 259. stavka 1. Zakona o trgovačkim društvima (»Narodne novine«,
broj 111/93., 34/99., 52/00. – Odluka Ustavnog suda Republike Hrvatske, broj:
U-I-646/1999 i U-I-945/1999 od 10. svibnja 2000. godine, 118/03., 107/07., u
daljnjem tekstu: ZTD) propisano je sljedeće:
*Glavna skupština može opozvati člana nadzornog odbora i prije isteka mandata za
koji je izabran. Za odluku o tome potrebna je većina od najmanje tri četvrtine
od danih glasova. Statutom se može odrediti da je za to potrebna veća većina a
može se zahtijevati i ispunjenje dodatnih pretpostavki.*U svezi s navodima podnositelja glede pogrešne primjene materijalnog prava, te
da je u konkretnom slučaju Skupština društva trebala donijeti odluku o njihovu
opozivu kao članova nadzornog odbora kvalificiranom većinom glasova članova
Županijske skupštine potrebno je istaknuti sljedeće:
Jedini osnivač i jedini član tuženika (»Županijske ceste Zagrebačke županije«
d.o.o.) je Zagrebačka županija. Članovi njezinog predstavničkog tijela ne donose
odluke na Skupštini društva u svojstvu članova društva, jer to nisu, već donose
odluke kao članovi predstavničkog tijela pravne osobe, kao jedinog osnivača i
jedinog člana društva.
Stoga u konkretnom slučaju, suprotno navodima podnositelja ustavne tužbe, nema
ni mjesta primjeni odredbe članka 259. stavka 1. Zakona o trgovačkim društvima
(riječ je o društvu koje ima samo jednog člana – Zagrebačku županiju).
Ustavni sud iz navedenih razloga nije prihvatio navode podnositelja da im u
konkretnom slučaju nije osigurana jednakost pred zakonom, zajamčena člankom 14.
stavkom 2. Ustava.
6. Slijedom navedenog, pozivom na odredbe članaka 73. i 75. Ustavnog zakona,
odlučeno je kao u izreci.
7. Odluka o objavi odluke temelji se na odredbi članka 29. stavka 1. Ustavnog
zakona.

Broj: U-III-1996/2005
Zagreb, 27. veljače 2008.

USTAVNI SUD REPUBLIKE HRVATSKE
Predsjedavajući sudac
**dr. sc. Željko Potočnjak**, v. r.

Odluka, NN 32/2008-1070
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)